杭州修廣師法喜堂
作者：王安石
朝代：宋

paragraphs: 浮屠之法與世殊，洗滌萬事求空虛。
師心以此不挂物，一堂收身自有餘。
堂陰置石雙嵽嵲，石脚立竹青扶疏。
一來已覺肝膽豁，况乃宴坐窮朝晡。
憶初救時勇自許，壯大看俗尤崎嶇。
豐車肥馬載豪傑，少得志願多憂虞。
始知進退各有理，造次未可分賢愚。
會將築室返耕釣，相與此處吟山湖。